贈心梅黄教諭
作者：方一夔
朝代：宋

paragraphs: 太玄八十一，經世加一倍。
方圓起參兩，奇耦常相配。
大哉天壤間，理大獨無對。
而數行其中，往往不相背。
冥探洞古今，幽討極覆載。
吾求之瓦礫，數亦無不在。
陰陽如推車，五氣如轉磑。
雜然霧與珠，人物等唾欬。
惡或盜跖壽，善或伯夷餒。
人事非不明，所值互吉悔。
長平四十萬，高下付一概。
誰尸造化筆，一一難歸罪。
君言吾有數，萬竅均大塊。
試將握算推，不出範圍內。
譬如埏埴人，萬器同一焙。
前陶或堅牢，後陶或破碎。
中間又不同，純駁千萬態。
當時君與相，此年有真宰。
黄蛇吞輿地，或者非茫昧。
八宮卦縱橫，四柱數進退。
以此尺棰義，合散無罣礙。
昔君雄少年，盧雉喝好采。
失脚落鶡冠，漕闈雙奏凱。
爾來相乘除，得失賭一塞。
後夜北斗高，燦燦綴小沫。
瑟縮蛇入宇，蹭蹬鵬運海。
栖栖百巧窮，饒君三尺喙。
此來坐臯比，學子富衿佩。
喜持秘苑術，遠與虛中輩。
諸公義財澀，枯槁喜一溉。
煩君測五緯，出沒更明晦。
何時聚白羊，旦暮真可待。